Μονάδα Υποβρυχίων Καταστροφών

Η Μονάδα Υποβρυχίων Καταστροφών (ΜΥΚ) είναι μονάδα ειδικών δυνάμεων του Πολεμικού Ναυτικού της Κυπριακής Δημοκρατίας. Άλλοτε γνωστή απλώς ως ΟΥΚ, αποτελεί την ελίτ ναυτική δύναμη ειδικών επιχειρήσεων της Εθνικής Φρουράς και αδελφή μονάδα της ελληνικής Διοίκησης Υποβρυχίων Καταστροφών (ΔΥΚ). Οι δύο μονάδες εκπαιδεύονται με παρόμοιο πρόγραμμα, μοιράζονται κοινό δόγμα επιχειρήσεων και συμμετέχουν τακτικά σε κοινές ασκήσεις.

Στη Μονάδα υπάγονται οι Ομάδες Ανορθόδοξου Πολέμου (ΟΑΠ), η Μονάδα Ειδικών Επιχειρήσεων, τα Σκάφη Ανορθόδοξου Πολέμου (ΣΑΠ) και η Σχολή Υποβρυχίων Καταστροφών (ΣΥΚ).

 Ιστορία 
Η Μονάδα Υποβρυχίων Καταστροφών συγκροτήθηκε το 1964 στο πλαίσιο της νεοσύστατης Εθνικής Φρουράς ως ναυτική μονάδα ειδικών επιχειρήσεων της Διοίκησης Ναυτικού. Τη συγκρότηση και την αρχική εκπαίδευση του προσωπικού ανέλαβαν Έλληνες βατραχάνθρωποι της ΜΥΚ, μεταφέροντας στην Κύπρο την εμπειρία και την τεχνογνωσία των αντίστοιχων μονάδων της Ελλάδας.

Από την ίδρυσή της η μονάδα έχει ως αποστολή την αναγνώριση και επιτήρηση ακτών, τις αμφίβιες επιχειρήσεις, την προστασία ναυτικών εγκαταστάσεων και τη συλλογή πληροφοριών σε θαλάσσιο και παράκτιο περιβάλλον. Στις δεκαετίες που ακολούθησαν ανέπτυξε αυξημένη διακλαδικότητα, συμμετέχοντας σε κοινές εκπαιδεύσεις και ασκήσεις με μονάδες ειδικών επιχειρήσεων της Ελλάδας και άλλων χωρών.

 Ρόλος και οργάνωση 
Η ΜΥΚ υπάγεται διοικητικά στη Διοίκηση Ναυτικού και επιχειρεί σε ξηρά και θάλασσα. Οι βασικές αποστολές της περιλαμβάνουν:
 ανορθόδοξο πόλεμο και αμφίβιες επιχειρήσεις,
 διεξαγωγή αναγνωριστικών και καταδρομικών αποστολών σε παράκτιες και νησιωτικές περιοχές,
 εξουδετέρωση θαλάσσιων ναρκών και εκρηκτικών μηχανισμών,
 υποστήριξη άλλων σχηματισμών της Εθνικής Φρουράς σε επιχειρήσεις υψηλής επικινδυνότητας,
 συμμετοχή σε επιχειρήσεις έρευνας και διάσωσης σε συνεργασία με το ΚΣΕΔ.

Η μονάδα διατηρεί στενή επιχειρησιακή σχέση με την ελληνική ΔΥΚ, με την οποία μοιράζεται κοινό εκπαιδευτικό πλαίσιο, τακτικές και διαδικασίες. Στελέχη της ΜΥΚ εκπαιδεύονται ή επανεκπαιδεύονται σε σχολεία της ΔΥΚ στην Ελλάδα, ενώ αντίστοιχα προσωπικό της ΔΥΚ συμμετέχει κατά διαστήματα στην εκπαίδευση της κυπριακής μονάδας.

 Στρατεύσιμοι και Δ.Υ.Κ. σήμερα 
Σύμφωνα με τον νόμο, για τη συμμετοχή στρατευσίμων σε σχολείο ΥΚ απαιτείται υπόλοιπο θητείας τουλάχιστον 14 μηνών. Στη Σχολή Υποβρυχίων Καταστροφών μπορούν να συμμετάσχουν οι Συμβασιούχοι Οπλίτες (ΣΥ.ΟΠ.), οι μόνιμοι υπαξιωματικοί και αξιωματικοί του Πολεμικού Ναυτικού, καθώς και στρατιωτικό προσωπικό άλλων κλάδων της Εθνικής Φρουράς που διαθέτει τα απαραίτητα προσόντα.

Η εκπαίδευση είναι ιδιαίτερα απαιτητική σωματικά και ψυχολογικά, με υψηλά ποσοστά αποτυχίας, και περιλαμβάνει μεταξύ άλλων αντικείμενα ναυτικής επιβίωσης, αμφίβιων επιχειρήσεων, καταδύσεων, αναρριχήσεων, ρίψεων και επιχειρήσεων σε αστικό περιβάλλον. Οι επιτυχόντες εντάσσονται στις επιχειρησιακές ομάδες της ΜΥΚ, με δυνατότητα περαιτέρω εξειδίκευσης.

Κύπριοι και Αμερικάνοι ΟΥΚ μετά από άσκηση|εναλλ.=Κύπριοι και Αμερικάνοι ΟΥΚ μετά από άσκηση|μικρογραφία

 Αξιοσημείωτοι διοικητές 
 Ανδρέας Ιωαννίδης, ανώτερος αξιωματικός του κυπριακού Πολεμικού Ναυτικού, ο οποίος διετέλεσε διοικητής της Μονάδας Υποβρυχίων Καταστροφών και στη συνέχεια διοικητής της Διοίκησης Ναυτικού. Έπεσε εν ώρα καθήκοντος κατά την έκρηξη στη Ναυτική Βάση «Ευάγγελος Φλωράκης» στο Μαρί στις 11 Ιουλίου 2011.

 Κώστας Φυτιρής, αξιωματικός ΟΥΚ και ανώτερος αξιωματικός του Πολεμικού Ναυτικού της Κύπρου, με πολυετή υπηρεσία στις ναυτικές ειδικές δυνάμεις. Διετέλεσε διοικητής της Μονάδας Υποβρυχίων Καταστροφών και το 2025 διορίστηκε Υπουργός Δικαιοσύνης και Δημοσίας Τάξεως της Κυπριακής Δημοκρατίας.

Παραπομπές

Κατηγορία:Στρατός της Κύπρου